பாடம் 16
தேவன் ஆபிரகாமுக்குக் கொடுத்த வாக்குத்தத்தம்
நோக்கம்: தேவன் தம் வாக்குத்தத்தங்களை நிறைவேற்ற அவசரப்படுவதில்லை; அவருடைய நேரம் எப்போதும் சரியானது என்பதைப் பிள்ளைகளுக்குக் கற்பித்தல்.
வேத வாசிப்பு: ஆதியாகமம் 15:1-21
மனப்பாட வசனம்: ஆதியாகமம் 15:1 – “ஆபிராமே, பயப்படாதே; நான் உனக்குக் கேடகமும், உனக்கு மிகவும் பெரிய பலனுமாயிருக்கிறேன்.”
பாடத்தை அளித்தல்
தொடக்கப் புள்ளி
நிலவு இல்லாத இருண்ட இரவில் வெளியே சென்று நட்சத்திரங்களை எண்ண முயன்றவர்கள் வகுப்பில் உண்டா என்று கேளுங்கள். அது முடியாத காரியம். அவ்வளவு அதிகமாக இருக்கின்றன!
இன்றைய போதனையின் முக்கிய குறிப்புகள்
1. ஒரு முறை தேவன் ஆபிரகாமை வெளியே அழைத்து நட்சத்திரங்களை எண்ணச் சொன்னார். ஒரு பெரிய போரை வென்று லோத்தை மீட்டிருந்தும் (பாடம் 15 பார்க்க) ஆபிரகாம் மிகவும் துக்கமாயிருந்தான். அவனுக்கும் சாராளுக்கும் இன்னும் பிள்ளைகள் இல்லை; அவன் மரித்தபின் அவனுடைய ஒரு வேலைக்காரன் அவனுடைய செல்வமெல்லாவற்றுக்கும் வாரிசாவான். படம் 16-ஐக் காட்டுங்கள். ஆனாலும் தேவன், அவனுடைய சந்ததி வானத்து நட்சத்திரங்களைப்போல் எண்ண முடியாதபடி இருக்கும் என்றார். ஆபிரகாம் கர்த்தரை விசுவாசித்தான் (15:1-6).
2. ஆபிரகாமில் தேவன் மகிழ்ந்து, அவனுக்குச் சொந்தமான தேசத்தைத் தருவேன் என்ற வாக்குத்தத்தத்தைப் புதுப்பித்தார் (15:6-7).
3. தம் வாக்குத்தத்தங்களை நிறைவேற்றுவேன் என்று காட்ட, தேவன் ஆபிரகாமுடன் ஒரு விசேஷ ஒப்பந்தம் அல்லது உடன்படிக்கை செய்தார். ஒரு இளம் பசு, ஓர் ஆடு, ஓர் ஆட்டுக்கடா, ஒரு புறா, ஒரு மணிப்புறா ஆகியவற்றைக் கொண்டு வந்து, ஒவ்வொன்றையும் இரண்டாகப் பிளந்து ஒரு விசேஷ பலியைத் தயாரிக்கும்படி தேவன் ஆபிரகாமிடம் சொன்னார் (15:8-11).
4. சூரியன் அஸ்தமிக்கும்போது தேவன் ஆபிரகாமை ஆழ்ந்த நித்திரையில் ஆழ்த்தினார். அவனுடைய சந்ததிக்கு எதிர்காலத்தில் நடக்கப்போகும் சில காரியங்களைச் சொன்னார். பின்பு, பலியின் இரண்டு பாகங்களுக்கு நடுவே தேவன் நெருப்பை அனுப்பி, அவற்றை ஏற்றுக்கொண்டதைக் காட்டினார்; அது அவருக்கும் ஆபிரகாமுக்கும் இடையிலான உடன்படிக்கையை உறுதிப்படுத்தியது (15:12-20).
மனப்பாட வசனத்தை மனதில் பதிய வையுங்கள்
கதைக்கு நம் பதில்
திருமணம் போன்ற நேரங்களில் உங்கள் குடும்பங்களில் விசேஷ ஒப்பந்தங்கள் செய்யப்படுகின்றனவா என்று வகுப்பிடம் கேளுங்கள். சில காரியங்கள் நடக்கும் என்று உறுதியளித்து தேவன் ஆபிரகாமுடன் இந்த மிக விசேஷ ஒப்பந்தத்தைச் செய்தார். வருடங்கள் செல்ல, வானத்தின் நட்சத்திரங்களை அண்ணாந்து பார்க்கும்போதெல்லாம் ஆபிரகாம் தேவனுடைய வாக்குத்தத்தத்தை நினைவுகூருவான். தக்க நேரம் வரும்போது தேவன் தம் வாக்குத்தத்தத்தை நிறைவேற்றுவார் என்று அவன் விசுவாசத்தில் நிலைத்திருக்க வேண்டியிருந்தது.
தேவனுடைய வாக்குத்தத்தங்களை வேதாகமத்தில் காண்கிறோம். அவை நாம் நம்பி, அதன்படி நடப்பதற்காகவே உள்ளன. ஆபிரகாமைப்போல, தேவனுடைய வார்த்தையை நம்புகிற ஒவ்வொருவரும் தேவனுடைய ஆசீர்வாதத்தை அனுபவிப்பார்கள்.
